KIRJALLINEN KYSYMYS E-0076/03 esittäjä(t): Daniel Varela Suanzes-Carpegna (PPE-DE) komissiolle. Euroopan laivanrakennusteollisuuden tila ja Korean tasavallan epäterveet kilpailukäytännöt.



Virallinen lehti nro 011 E , 15/01/2004 s. 0064 - 0065



KIRJALLINEN KYSYMYS E-0076/03 esittäjä(t): Daniel Varela Suanzes-Carpegna (PPE-DE) komissiolle (23. tammikuuta 2003) Aihe: Euroopan laivanrakennusteollisuuden tila ja Korean tasavallan epäterveet kilpailukäytännöt Koska Korea ei ole täyttänyt 22. kesäkuuta 2000 EU:n kanssa tehdyn yhteisymmärryspöytäkirjan mukaisia sitoumuksiaan eikä sovintoratkaisua löytynyt 30. syyskuuta 2002 mennessä, komissio piti välttämättömänä aloittaa riidanratkaisumenettely Maailman kauppajärjestössä (WTO). Espanjan EU-puheenjohtajuuden aikana hyväksyttiin Euroopan laivanrakennusteollisuuden väliaikaiset suojajärjestelyt (asetus (EY) N:o 1177/2002(1), 27. kesäkuuta 2002) edellä mainitun riidanratkaisumenettelyn ajaksi. Asetus sekä sen määräämät järjestelyt ovat voimassa 31. maaliskuuta 2004 saakka. Komissio esitteli äskettäin kuudennen kertomuksen maailman laivanrakennustilanteesta, jossa myös todetaan viiden edellisen kertomuksen tavoin Korean epäterveet, Euroopan laivanrakennusteollisuutta vakavasti haittaavat kilpailukäytännöt. 1. Pitääkö komissio edellä mainittujen väliaikaisten suojajärjestelyjen voimassaoloaikaa riittävänä ottaen huomioon WTO:n riidanratkaisumenettelyn mahdollisen keston, Korean epäterveiden kilpailukäytäntöjen jatkumisen sekä vahinkoa kärsineen laivanrakennusteollisuuden ennakoitua pidemmän elpymiskauden tarpeen? 2. Ottaen huomioon, että komissiolla on velvollisuus tarkkailla ja määräajoin tarkistaa markkinasegmenttejä (asetuksen (EY) N:o 1177/2002 2 artiklan 5 kohta), onko komissio parhaillaan tekemässä tai aikooko se tehdä selvityksen muista markkinasegmenteistä, jotka voisivat kärsiä tai kärsivät jo Korean epäterveistä kilpailukäytännöistä ja jotka tämän vuoksi voisivat hyötyä edellä mainitusta väliaikaisesta suojajärjestelystä tai muusta samankaltaisesta järjestelmästä kuten komissio kuudennessa kertomuksessa maailman laivanrakennustilanteesta antaa ymmärtää? 3. Voisiko komissio ilmoittaa, mitä suoria tai Kansainvälisen valuuttarahaston kautta tapahtuvia toimia se aikoo toteuttaa taatakseen korealaisten telakoiden mahdollisen rakennemuutoksen valvonnan ja seurannan sekä samalla välttääkseen tämänhetkiset epäterveet kilpailukäytännöt aiheuttaneen, Korean viranomaisten harjoittaman valtiontukimenettelyn toistumisen? (1) EYVL L 172, 2.7.2002, s. 1. Pascal Lamyn komission puolesta antama vastaus (21. maaliskuuta 2003) 1. Väliaikainen suojajärjestely on WTO:n Korean vastaisen toiminnan tueksi tarkoitettu poikkeustoimenpide, jonka soveltamisala ja kesto on rajattu. Komissio on useaan otteeseen selvittänyt, että toimenpiteen soveltamisala on tarkoituksellisen kapea ja kohdistuu vain niihin markkinasegmentteihin, joilla Korean kauppakäytäntöjen on kaupan esteistä annettua asetusta(1) käsittelevässä kertomuksessa selvästi osoitettu aiheuttavan kohtuullisen ajan kuluessa vakavimpia haittavaikutuksia yhteisön teollisuudelle. Asetuksen voimassaoloaika päättyy 31. maaliskuuta 2004, joten siinä on otettu huomioon WTO:n menettelyn loppuun saattamiseen tarvittava aika. 2. Komissio jatkaa markkinoiden ja erityisesti konttialuksia, tuotesäiliöaluksia ja kemikaalisäiliöaluksia sekä LNG-säiliöaluksia (nesteytetyn maakaasun kuljetusaluksia) koskevien segmenttien tarkkailua. Komissio muokkaa kantaansa tämän seurannan tulosten perusteella. Komission on kuitenkin väliaikaisten suojajärjestelyjen poikkeusluonteen vuoksi vahvistettava mahdollisuus myöntää tukea etenkin LNG-säiliöaluksille kaupan esteistä annetun asetuksen mukaisen vuotta 2002 koskevan uuden tutkimuksen perusteella. Komissio lähetti joulukuussa 2002 teollisuuden edustajille kaupan esteistä annetun asetuksen mukaisen kyselyn vuotta 2002 koskevien lisätutkimusten yhteydessä. Komissio uskoo voivansa esittää tämän lisätutkimuksen tulokset saatujen vastausten pohjalta jo maaliskuussa 2003. 3. Komissio seuraa tarkasti maailman laivanrakennusmarkkinoiden tapahtumia (etenkin Korean telakoiden osalta) ja laatii niistä vuosittain kertomuksen neuvostolle. Seuranta kattaa hintavaihtelujen ja markkinaosuuksien lisäksi myös valtion varoista rahoitettujen rakennemuutostoimien kaltaiset rahoitusnäkökohdat. On kuitenkin todettava, ettei Kansainvälisellä valuuttarahastolla (IMF) ole valtuuksia puuttua korealaisten telakoiden mahdollisiin rakennemuutoksiin. (1) Neuvoston asetus (EY) N:o 3286/94, annettu 22 päivänä joulukuuta 1994, yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi, EYVL L 349, 31.12.1994.